Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 2 Pv 564/13/6606	Lučenec, 11.12.2013
EEČ : 2-47-217-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletej dcéry XXXXX, nar. 24.01.2011 hoci bol právoplatným rozsudkom Okresného súdu v Lučenci č.k. 17P 50/2013 zo dňa 11.06.2013 zaviazaný k plateniu výživného na maloletú XXXXX mesačne sumou 30,- € počnúc dňom 01.10.2012 vždy do 15-teho dňa toho ktorého mesiaca vopred k rukám matky dieťaťa XXXXX, nar. XXXXX, pričom zročné výživné za obdobie od 01.10.2012 do 31.05.2013 v celkovej sume 240,- € bol obvinený povinný platiť v mesačných splátkach po 10,- € až do úplného vyrovnania spolu s bežným výživným v lehotách splatnosti bežného výživného pod hrozbou straty výhody mesačných splátok v prípade nezaplatenia čo i len jednej splátky v deň splatnosti od 01.06.2013, takto uloženú povinnosť riadne, pravidelne a v plnej výške neplnil v Poltári a inde a za obdobie od 01.06.2013 doposiaľ matke dieťaťa XXXXX na výživnom dlhoval celkovú sumu 440,- €,

lebo zanikla trestnosť činu

Odôvodnenie:
	Proti obvinenému XXXXX bolo povereným príslušníkom OO PZ v Poltári, vedené trestné stíhanie  pre prečin zanedbania povinnej výživy podľa § 207 ods. 1 Tr. zák. na tom skutkovom základe, ktorý je uvedený vo výrokovej časti tohto uznesenia. 

	Po ukončení vyšetrovania poverený príslušník PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Tr. por. s poukazom na ustanovenie § 86 odsek 1 písm. a/ Tr. zák. Po preskúmaní vyšetrovacieho spisu som zistila, že predmetný návrh je dôvodný.

	Obvinený XXXXX vo svojej výpovedi uviedol, že si je vedomý vyživovacej povinnosti voči maloletej dcére XXXXX. Výživné má platiť mesačne vo výške 30,- €, pričom zročné výživné v celkovej výške 240,- € mu bolo umožnené splácať v splátkach po 10,- € spolu s bežným výživným. Uviedol, že si uvedomuje, že výživné riadne neuhrádzal od júna 2013, pričom v auguste 2013 uhradil sumu 40,- € a v októbri 2013 uhradil sumu 30,- €. Výživné neplatil preto, lebo bol nezamestnaný a jeho jediným príjmom bol opatrovateľský príspevok vo výške 220,- €, ktorý poberal za starostlivosť o svojho starého otca. Uviedol tiež, že od 27.10.2013 je zamestnaný v spoločnosti Samsung vo Voderadoch pri Trnave. Dodal, že dňa 22.11.2013 poštovou poukážkou zaslal matke dieťaťa XXXXX sumu 410,- €. Vyplatením tejto sumy uhradil všetko dlžné výživné vrátane zročného výživného ako aj výživného za mesiace november a december 2013.

Svedkyňa - poškodená XXXXX vypovedala zhodne ako obvinený. Potvrdila, že dňa 23.10.2013 jej uhradil sumu 30,- € a dňa 22.11.2013 jej uhradil sumu 440,- €, čím uhradil všetko dlžné výživné vrátane výživného za november a december 2013.  Dodala, že dieťa počas doby neplatenia výživného núdzou netrpelo. 

Podľa § 86  odsek 1 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 

	Keďže obvinený XXXXX využil možnosť ustanovenia § 86 odsek 1 písmeno a/ Trestného zákona a v priebehu skráteného vyšetrovania dodatočne splnil svoju vyživovaciu povinnosť, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka